Maak krieket 'n Olimpiese sportsoort, vra legendes | Netwerk24
28 Oktober 2015 00:23
Bengaluru. – Die legendariese Australiese draaibouler Shane Warne en die Indiese kolfmaestro Sachin Tendulkar het hul stem gevoeg by die groeiende koor dat krieket 'n Olimpiese sportsoort moet word.
Die Internasionale Krieketraad (IKR) en die Internasionale Olimpiese Komitee (IOK) vergader volgende maand oor 'n moontlike bod. Die Twintig20-formaat van die spel sal waarskynlik bespreek word.
Krieket was laas in 1900 deel van die Spele-program. Brittanje het Frankryk tóé in Parys die stryd aangesê. Die IKR het tot dusver weggeskram van die idee omdat hy meen dit sal bestaande kompetisies soos die Wêreldbeker-toernooi en die T20-wêreldtoernooi verwater.
"Ek sal dit graag as 'n Olimpiese sportsoort wil sien. Wie weet, dalk in die toekoms," het Warne aan die BBC gesê.
Tendulkar het ook gesê dit is 'n goeie idee. "Ek glo T20 is die beste formaat daarvoor," het hy gesê.
"Dit is die mees aanvaarbare formaat vir mense wat krieket nie ken.
"Die wedstryd is verby in drie uur – jy gaan na 'n stadion en ná drie uur gaan jy terug huis of werk toe," het Tendulkar gesê.
Dié twee sterre is kapteins van twee All Stars-spanne, wat volgende maand drie T20-wedstryde in die VSA sal speel.
Hul steun vir 'n Olimpiese bod sal druk op die IKR verhoog om weer oor die voorstel te dink.
Die Marylebone Cricket Club (MCC) het in Julie 'n beroep op die sport se beheerliggaam gedoen om T20-krieket by die Spele-program ingesluit te kry .
Die MCC, wat in 1787 ontstaan het en die eienaar is van Lord's is, was voorheen die wêreldliggaam van wêreldkrieket, en is die bewaker van die reëls van die spel.
Warne het bygevoeg hy is ook ten gunste van binnenshuise krieket vir die Spele.
"As dit 'n vertoonvenster is vir spelers se vaardighede en atletiese vermoëns, is dit wonderlik," het hy gesê.